Judecătoarea Camelia Bogdan, exclusă din magistratură, a solicitat Parchetului instanţei supreme să redeschidă o anchetă împotriva preşedintelui Consiliului Superior al Magistraturii, Mariana Ghena. Şefa CSM ar fi obţinut în mod ilegal o locuinţă socială, deşi deţinea deja, alături de soţul ei, un apartament. În martie 2009, procurorul Marius Iacob a dispus neînceperea urmăririi penale în acest caz, scrie News.ro.

Bogdan a solicitat, miercuri, şefilor instituţiilor de forţă şi preşedintelui Agenţiei Naţionale de Integritate (ANI) să îi confirme redeschiderea dosarului în care preşedintele CSM Mariana Ghena, era acuzată că a obţinut ilegal o locuinţă socială în oraşul Galaţi.

Judecătoarea a arătat că preşedintele CSM a renunţat, după şase ani de folosinţă ilegală a locuinţei sociale, la contractul de închirirere şi a predat locuinţa Consiliului Local Galaţi, pe fondul anchetelor judiciare şi jurnalistice. Locuinţa respectivă a fost folosită şi drept cabinet avocaţial de către soţul Marianei Ghena, adresa figurând la vremea respectivă în tabloul avocaţilor definitivi.

Judecătoarea a mai susţinut, în solicitarea adresată procurorului general, procurorului-şef al DNA şi preşedintelui ANI că, la încheierea şi prelungirea contractului de închiriere, Mariana Ghena a dat declaraţii notariale trunchiate, neconforme cu legea, mai arată sursa citată.